  Майя Бывальцева Кӧрбан праздник Кӧрбан праздникын фольклор коллективъёс бесерманъёслэсь тулыс вакытысь йылолъёссэс возьматӥзы — гырем музъемлы курегпуз, инкуазьлы вӧсям ӝук но йыр-пыд сётӥзы. Кӧрбанын, кызьы вералод ни, языческий но марымез вань, бигеръёслэн но, удмуртъёслэн но-а, мар-а пыремын кадь. Сыӵе отдельно бесермянлэн именно — виро лэзё. Милям вот Юндаын ош вандо, солэсь тӥнь каша пӧзьто ни, солэсь йырзэ-пыдзэ вато. Вань милям сыӵе кызмы, отчы со улэ нуыса вато. Со жертвоприношение-а, мар-а шуод ни инмарлы, инкуазьлы Ирина Зянкина, Балезино ёросысь «Юнды шунды» ансамбльлэн кивалтӥсез Кылем даурын йӧскалык праздникез пусъён йылолъёсты тодаз ваиз Юкаменскын улӥсь 84 аресъем Тамара Невоструева. Солэн верамезъя, вазен Кӧрбанэз «пӧртэм лэсьтылӥзы». «Живот вандонни вань, со живот вандонниын живот вандылӥзы валлё, сэре со животэз пӧзьтыса, вӧсяса, мынылӥзы лудлэн пумаз, сьӧд-тӧдьы халат дӥсяса, и сӥльзэ пӧзьтыса нуо, тэркые поныса. А калыкез бӧрсяз уг мыно, дасо метрын сыло озьгинэ — со, пе, инмарен вераськоз каль (али - ред.). Со (вӧсясь — ред.) мыкыръяськыса лыдъя, мар кулэ: инмар мед сётоз дарман (луонлык — ред.) будэтыны, инмар мед сётоз дарман калтыны, инмар мед сётоз ӟечсэ, чеберзэ ужасьёслы, инмар мед сётоз дырыз дыръя зорзэ, мукет дыръя шунытсэ, сютэм медаз инмар кельты, инмар мед тазалыксэс утёз — мар кулэ улонньын, ужанньын, мае соос возьмало куазьлэсь, бускельёслэсь, вичаксэ соос мачко, ньыльпыдйыл карисько, улӥе-улӥе мыкыръяськыса», — вераз Тамара Невоструева. Бесерманъёслэн «Кӧрбан» праздниксы Куриськон кылъёсты верам бере, вӧсясь калыклы сӥль сётэ, соос пичие-пичиен ишкалтыса сиё, кылемзэ гуртэ нуылӥзы: «котькуд коркан адямилы мед шӧмыз шедёз вӧсям сӥльлэн». Нош гуртын котькуд коркан ӝӧк пуктэмын вал, веранзэ азьланьтэ Тамара Невоструева. Одно ик тодазы вайылӥзы сопал дуннее кошкем ӵыжы-выжыоссэс, «азяз мед усёз ваньмызлы». Котьку ӧтьылӥзы бускельёссэс: туннэ тӥ ми доры, «сэре аскы (ӵуказе - ред.) тӥ доры мыном». Зӧк нуналэ пыроно обязательно сыӵе корка, кытын вань юн пересез, ачиз мыныны уг ке быгаты. Валлё со вал йыбырскон. Лэсьто ке маке — курон-а лэсьто, юон-а лэсьто, сиён-а сёто — калал (ужаса поттэм ӟечсэ — ред.) куро Тамара Невоструева, Юкаменск черкогуртын улӥсь Котькуд шулдыръяськонын сямен ик, Кӧрбанын но пӧртэм шудонъёс-вожвылъяськонъёс ортчизы. Кылсярысь, устозэ бесерман пияшез бырйизы. Егитъёс юртъер котырын кулэ луись быгатонлыкъёссэс, лэчыт синмо луэмзэс, кырӟаны-вераны быгатэмзэс возьматӥзы. Ӟырдыт нюръяськонын «Бесермянин- 2018» нимез басьтӥз Юндыысь Иван Урасинов. Шулдыръяськонэз йылпумъяса, пӧртэм гуртъёсысь вуэм фольклор коллективъёс огинэ луэмзэс возьматыса бадӟым кругын бергазы. Кошкыны дыртӥсьтэмъёс туала крезьгурёс улсын эктӥзы на. Кинъёс тӥ? Бесерманъёс — Россиысь одӥгез ӧжыт лыдъем выжы калык. 2010-тӥ арын ортчытэм переписья, соос 2 сюрс 200 пала адями гинэ. Совето вакытъёсы, 1930-тӥ аръёсысен ог 50 ар ӵоже бесерманъёсты нимаз ӧз висъяллялэ, удмуртъёс пӧлы пыртылӥзы. Школаын дышетскыку ми вераськылӥмы удмурт сямен, что ми удмуртъёс. Школа бере гинэ бесерман луимы, 80-тӥ аръёс бере гинэ со ӝутскиз, бесерманъёс вань шуыса вераськыны кутскизы. Каль ми бесерманъёс Елена Бузикова, Юкаменск черкогуртын улӥсь «Ми ас поннамы всё ровно ведь бесерманъёс. Паспортэ ке удмурт гожтылӥзы, ми ведь ас сяменымы вераськиськом», — пусъе Юкаменск ёросысь Шамардан гуртысь «Лампачей» калык ансамбле ветлӥсь Римма Караваева. Кӧрбан шулдыръяськонын тросгес чузъяськизы удмурт кырӟанъёс. Удмурт кылын, но бесерман манерен. Озьы ик шуыны луоз вераськон кылзы сярысь но — тросэз кылъёссы удмурт, но куараез висъяське. Со сяна, трос ӧвӧл ке но, вань асьсэлы гинэ тупась кылъёс но, тани куд-огез соос: табезь — тусьты талинка — блюда плашка — бирды сялдар — ӝажы наськыны — учкыны налляны — утчаны вельтыны — ветлыны. 2017-тӥ арын Москваын «Тезаурус бесермянского наречия. Имена и служебные части речи (говор деревни Шамардан)» книга потӥз. 500 бамъем ужын бесерман кылъёсты ӟуч кылэ берыктэмъёс сяна, котькуд кыллэн вераськонын пумиськемез валэктэмын, соин ик со тезаурус нимаське. Озьы ик отчы бесерман алфавит пыртэмын, отын 38 буква пусъемын. Бесерман кылэз но, калыкез но эскеронъёс азьланьтӥсько. Тодосчиос али но споръясько, кыӵе выжыысь соос — финн-угор яке тюрк. Одӥгъёсыз бесерманъёсты удмуртомем тюркъёсын лыдъяло, мукетъёсыз — тюркомем удмуртъёсын. Уг тодо, кытысь со бесерманъёс потэмын шуыса, соин ик пырто отчы но, татчы но. Даже тусбуймы но бесерманлэн мукетгес, чем удмуртлэн. Мукет калык, аслаз солэн кылыз но вань, просто, соос кыдёкысь, может, лыктэмын но кылзы ыштэмын ни соослэн, но сямъёссы, кырӟанъёссы сьӧразы ваемын, кылемын, крезьёссы кылемын Ирина Зянкина, Балезино ёросысь «Юнды шунды» ансамбльлэн кивалтӥсез Крезь — бесерманъёслэн валтӥсь дунлыксы шуыны луэ, дыр. «Ньыль крезь гинэ ми тодӥськом на. Бесерман крезь ми шуиськом, удмурт крезь, шулдыр крезь, вал, пе, армие келян крезь, кулэмез келян крезь, сыӵе ӝож крезьёс, но тӥнь сооссэ ми ум ни тодӥське, малы ке шуоно пересьёс всё кулылӥзы, бырылӥзы, ми соосты дышетыны ӧм ни вуэ», — вера Юкаменск ёросысь Шамардан гуртысь «Лампачей» калык ансамбле ветлӥсь Римма Караваева. Крезез нокыӵе кылэ берыктыны уг луы, угось со котьку пӧртэм луэ — котькуд кырӟась аслэсьтыз шӧдонъёссэ, мылкыдзэ вера. Со дыре ик гурез уг вошъяськы, нош крезьлэсь пумзэ ваньзы одӥг кадь нёжто. Кызьы вераз Римма Караваева, «вот отын ик солэн „вся соль“, озь тупатоно, вань умоез со бордын». Отын нуоно крезьзэ, мотивзэ нуоно одӥг кадь, нош кылъёссэ маре мылыд потэ, сое вера. Каждоез ас понназ. Мон сое, может, одӥг пол каль одӥг кылъёсты вералляй, кыктэтизэ кырӟан дыръям мон сое, может, воксё мукет сямен верало Римма Караваева, Юкаменск ёросысь Шамардан гуртысь «Лампачей» калык ансамбльын кырӟась Ӵуказее учкыса Туннэ куд-огез бесерман азьветлӥсьёс Уйпалась ӧжыт лыдъем выжы калыкъёслы кадь кун ласянь капчиятонъёс понна нюръясько. Кылсярысь, соослэн улонзы вашкала дырысен гурт ужен герӟаськемын бере, гурт возёсэз нуон понна субсидиос висъяны ӵекто. Кылозы-а куке соослэсь кичӧлтонзэс, тодмо ӧвӧл. Нош кылёзы-а бесерманъёс Россилэн йӧскалык огинэтаз, матысь дыре ини тодомы. 2020-тӥ Россиын калыкез лыдъян-гожтон ортчоз. Бесерман движенилы кутскон сётӥсь Валериан Сабреков Кӧрбан празднике лыктэмъёсты асьсэдыз одно ик бесерман гожтыны, озьы ик ӵыжы-выжоссылы сыӵе кулэлыкез валэкытны куриз. Йӧскалык шулдыръяськонын ялан чакласа улӥ, маин бен висъясько бесерманъёс удмуртъёслэсь. Дӥськутэз, куд-ог кылъёсты но сиён-юонъёсты лыдэ басьтытэк, соос сямзыя мукетэсь: возьдаськись, лачмыт удмуртъёс сярысь, соос туж етӥзэсь. Тегъёс: Мерлык Лулчеберет Удмуртия йӧскалыклулчеберет праздникъёс бесерманъёс Юкаменск йӧслыкъёс  Спорт 30 команда пыриськись «Зарница отцов» элькун шудонэ Ижкарын 23-тӥ тулыспал 2024 , 14:46 Мерлык Атыкай музъемез утисьлэн нуналаз Ялан ӝуась тыл доры сяська понизы Ижкарын 23-тӥ тулыспал 2024 , 11:20 Инкуазь Удмуртиын куазь сярысь: 23-тӥ тулыспалэ лымыяны кулэ ӧвӧл 22-тӥ тулыспал 2024 , 17:58 Дышетон но тодос Удмурт кылъя курсъёсты выльысь кутскизы Москваын 22-тӥ тулыспал 2024 , 17:36 Мерлык Дэриысь нылкышноос нимысьтыз ожгар ужрадэ келяны ческыт кузьым дасяллям 22-тӥ тулыспал 2024 , 16:37 Спорт Пӧртэм спорт амалъёсъя «Игры Будущего» калыккуспо турнир усьтӥськиз Казаньын 22-тӥ тулыспал 2024 , 15:01 